
Med magi i luften og romantikk rundt hjørnet, virker den kommende vinteren ikke lenger like kald og mørk. Møt legene og sykepleierne som kommer til å varme hjertet ditt i miniserien Håpets hospital. Dette er den første delen.

Alison Roberts er en newzealender som for tiden er så heldig å bo i Sør-Frankrike. Hun er også så heldig at hun får skrive romantiske legeromaner. Tidligere var hun barneskolelærer, nå er hun utdannet førstehjelper. Hun elsker å reise og danse, drikke champagne og være sammen med datteren sin og vennene sine.

Det hendte at Evie Cooper skulle ønske at hun kunne klone seg selv, og dette var definitivt et slikt øyeblikk. Som om ikke det var nok at hun følte seg ansvarlig for kveldens gallaåpning av Hope Childrenʼs Hospital, ble hun også bombardert med tekstmeldinger hjemmefra.

Har du kjøpt nye strimler til blodsukkermåleren min?

Hun svarte faren.

Ja. Men jeg kommer ikke hjem før sent i kveld. Har du flere igjen?

Tror jeg har én.

Evie vurderte å skrive at neste gang kunne det være lurt å gi henne beskjed litt før han gikk tom, men hun ble distrahert av kollegaen Michelle, som virket stresset.

«Cateringbyrået har kommet. De spør etter deg.»

«Be dem sette alt inn på konferanserommet. Jeg kommer så fort jeg har et ledig øyeblikk.»

Mobilen pep igjen.

Hvor er den smale jeansen min?

Hun skrev tilbake.

Aner ikke.

Jeg la den til vask for flere DAGER siden! Jeg må ha den på skoledisko i kveld!

Evie svarte ikke. Et par som så svært nervøse ut, kom gående mot resepsjonsdisken.

«Velkommen til intensiven.» Hun smilte. «Dere må være Mr. og Mrs. Taylor? Camerons besteforeldre?» Hun hadde blitt varslet om at de kanskje kom.

Mannen nikket. «Vi er så bekymret for den lille karen. Vi håper vi får se ham.»

«Det forstår jeg.» Evie nikket medfølende. «La meg se hva jeg kan gjøre. Datteren deres er inne hos ham selvsagt, men om noen andre kan gå inn dit, kommer an på hvor bra det går med ham.»

«Men vi er besteforeldrene hans.» Kvinnen holdt et papirlommetørkle for nesen. «Vi må se ham.»

Evie smilte fortsatt. «Det forstår jeg godt. Men vi har mange syke babyer på nyfødtintensiven, og vi må passe på at personalet ikke blir forstyrret i arbeidet sitt. Finn dere en plass på venterommet, så skal jeg snakke med legen som ser til Cameron.»

Hun satte mobilen på lydløs da den pep igjen i lommen. Herregud, søsteren hennes var fjorten nå, ikke fem – som hun hadde vært da moren deres døde. Evie hadde altfor mange andre ting å ta seg av akkurat nå. Stella var gammel nok til å vaske klærne sine selv.

Det krevde diplomatiske evner å roe ned Taylor-paret, og det var Evie som foreslo at Camerons mor kunne ta et bilde av den for tidlig fødte babyen og så komme ut og prate med svigerforeldrene noen minutter.

Nå måtte det vel bli litt roligere, lenge nok til at Evie kunne haste til den andre fløyen på sykehuset? Som leder for komiteen som arrangerte gallaen i kveld, ville hun forsikre seg om at konferanserommet var ferdig pyntet, og at ingenting hadde gått galt i siste øyeblikk. Tenk om filmklippet av byggingen av dette fantastiske nye sykehuset ikke lå lagret der det skulle for eksempel? Men Michelles oppspilte blikk tydet på at noe hadde skjedd.

«Det er folk her fra Chat Zone», hvisket hun.

Evie rynket pannen. «Jeg har ingen anelse om hva du snakker om.»

«Det er det magasinet som forsøker å overgå alle de andre i dekningen av sosiale begivenheter. De dekker gallaen i kveld. Noen i hovedresepsjonen har sendt dem i din retning.»

«Hvorfor det?»

«Jeg vet ikke.» Michelle smilte. «Kanskje fordi du vet så mye om alt her? Kan du snakke med dem?»

«Jeg har ikke tid. Den nye kirurgen – han med hjerteoperasjon på nyfødte som spesialfelt – kommer hvert øyeblikk. Den australske fyren?»

«Ryan Walker.» Michelle nikket. «Jeg kan se etter ham. Gå du, det tar bare noen minutter og … fotografen er ganske søt. Og vi vil jo ikke at de skal skrive noe negativt om sykehuset?»

Kanskje Evie kunne slå to fluer i en smekk. Ta med journalisten og fotografen til konferanserommet og sjekke dekorasjonene og alt annet før de fikk rapportere fra det som kom til å være en av årets mest glamorøse kvelder i Cambridge.

Men det var ikke det de to var ute etter. «Vi har god tid til å dekke selve begivenheten», ble hun forsikret om av en pen blondine som presenterte seg som Pippa. «Det vi ønsker, er mer bakgrunnsstoff. Særlig om de mer profilerte delene av sykehuset, som nyfødtintensiven.»

Ingen av dem så ut til å være eldre enn broren hennes, Peter, som gikk sitt siste år på skolen. Evie følte seg plutselig mye eldre enn sine tjueåtte år. Hun hadde lyst til å antyde at de kunne gjort denne delen av jobben på et mer egnet tidspunkt. Isteden pustet hun dypt og smilte.

«Jeg har ikke mye tid til overs», advarte hun. «Men jeg skal gjøre det jeg kan.»

For det var jo det alle ventet av henne? Og det var det hun alltid gjorde. Slik hadde det alltid vært, og slik kom det nok til å forbli.

«Kan jeg ta et bilde inne på avdelingen?» spurte fotografen Jason. «Jeg har hørt at det er en avdeling som kan måle seg med de beste.»

«Intensiven er faktisk to avdelinger», fortalte Evie. «Det er barneintensiven på den ene siden og nyfødtintensiven på den andre. De deler personalrom og andre fasiliteter. Og det er rom for å utvide i fremtiden hvis det trengs.»

Hun fulgte dem så langt som til glassdørene, slik at Jason kunne ta bilder av monitorene og kuvøsene. Legene her var kledd i lyseblå klær. Sykepleierne hadde bamsemønster på uniformene. Og alle fokuserte hundre prosent på de små pasientene. Alle pasientene var under direkte observasjon eller ble overvåket via videokameraer og målinger fra det beste utstyret som fantes.

«Alle detaljer ble valgt av direktøren vår, Theo Hawkwood.» Evie var så stolt av disse avdelingene. «Selv de minste ting må holde den høyeste standard. Som vinduene som gir naturlig lys, og takplatene og listene som demper lydene. Og legg merke til fargen på veggene. Det er utrolig hvor mye arbeid som ble nedlagt i å finne en farge som ikke forstyrrer personalets oppfatning av hudfarge.»

«Jeg elsker gulvet», sa Pippa. «Innleggene i gulvet ser ut som solstråler.»

«Selve gulvet er like avansert. Det må absorbere lyd, men også være egnet til infeksjonskontroll, vedlikehold og flytting av utstyr. Innleggene er av estetiske grunner selvsagt. Det ser ut som en stor sol, ikke sant?»

«Bare et privat sykehus med betydelig støtte kunne oppnådd noe som dette.» Pippa nikket. «Mr. Hawkwood har brukt av sin private formue til å bygge sykehuset, ikke sant?»

«Det er realiseringen av en drøm han har hatt lenge», sa Evie glatt. Hun hadde ingen planer om å diskutere sjefens privatøkonomi. «Men vi tar ikke bare imot private pasienter. Sykehuset tar imot pro bono-tilfeller og fokuserer på medisinsk forskning som kommer alle til gode. Vi har også utmerkede konferansefasiliteter som fremmer samarbeid med de beste hjernene i bransjen.»

«Kona hans døde, stemmer ikke det?» Det var ikke overraskende at noen fra et sladreblad var mer interessert i en personlig vinkling enn i sykehusets arkitektur. «Jeg leste at hun ble drept av en fyllekjører da hun var ute og gikk med datteren deres, for fem år siden. Hun het Hope, ikke sant?»

Evie smilte. «Ja, er det ikke en fin gest at sykehuset er oppkalt etter henne? Mr. Hawkwood har ikke bare vært involvert i alle detaljer i byggeprosessen – han velger selv ut personalet som blir ansatt her. Folk kommer fra hele verden for å bli en del av teamet vårt. Faktisk får vi en ny hjertekirurg i dag, fra Australia. Det minner meg på …» Evie kikket på klokken. «Jeg blir nødt til å se om han har kommet. Og jeg må gå til konferansesenteret.»

«Vi blir med deg.» Pippa smilte. «Men la oss ta et bilde av deg ute i resepsjonen.»

«Nei …» Evie ristet bestemt på hodet. «Helst ingen bilder av meg …»

Tenk om hun ble avbildet i sitt gamle skjørt og jakke ved siden av alle andre i nydelige aftenkjoler og smoking? Og det minnet henne på noe annet. På et eller annet tidspunkt måtte hun få tid til å gå til parkeringsplassen, hente kjolen og skoene og pynte seg så hun kunne delta på festen.

Michelle virket fornøyd med å bli fotografert. Hun smilte fortsatt da hun ga Evie en bunke med beskjeder. «Det er mange som har ringt», sa hun. «Høres ut som om du trengs på konferanserommet. Mr. Hawkwood er der allerede, tror jeg.»

«Jeg går dit nå. Har Mr. Walker kommet?»

«Nei, han er ikke å se. Ingen beskjeder heller.» Michelle så opp på klokken på veggen. «Det begynner å bli sent. Hei – må ikke du skifte snart? Du kan ikke gå glipp av festen.»

«Jo … jeg skal nok rekke det.»

Sykehuset var bygd med to fløyer på hver side av en rund bygning. Den hadde fått positiv omtale som et ekko av Cambridges berømte rundkirke fra 1100-tallet. Vinduene fylte bygningen med naturlig lys, og de øvre etasjene hadde en fantastisk utsikt over Cambridge. Intensivavdelingene lå i den øverste etasjen i høyre fløy, og det største konferanserommet lå på samme nivå i den venstre fløyen.

Det var allerede mørkt da Evie fulgte gjestene gjennom toppetasjen og viste dem operasjonssalene, laboratoriene og forskningsavdelingen, men de virket distrahert.

«Se på den utsikten», sa Pippa. «Du ser nesten hele Cambridge.»

«Vent til dere ser selskapslokalet.» Evie visste at utsikten fra glassveggen i det digre konferanserommet var forbløffende. De glitrende lysene i byen nedenfor var den perfekte bakgrunnen for kveldens begivenhet.

Men Pippa tenkte ikke på utsikten da de kom frem. «Det er Mr. Hawkwood, ikke sant?» Hun så begeistret ut. «Tror du at han har tid til et raskt intervju?»

«Jeg skal høre. Vent her et øyeblikk.» På veien kastet Evie et blikk på de lange bordene dekket med nystrøkne, hvite duker. På det ene bordet skinte det i champagneglass, og på et annet sto det sølvfat med deilige kanapeer.

«Evie …» Theo Hawkwood kom for å møte henne. Den tidligere barnekirurgen var høy og karismatisk og så entusiastisk når det gjaldt sykehuset at det var lett å glemme hvor ung han var til å inneha direktørstillingen. «Jeg er så glad for at du er her. Jeg ville takke deg personlig. Jeg forstår at vi først og fremst har deg å takke for dette.»

«Vi var et helt team, Theo.» Evie ble alltid utilpass av å få fokus på seg selv. «Alle har virkelig stått på.»

«Jeg fatter ikke hvordan du klarer det.» Theo smilte. «I tillegg til jobben din og alle de ekstra forpliktelsene …»

Evie skjøv til side tanken på hvordan han visste om de «ekstra forpliktelsene». Dette var hans sykehus, og Theo hadde fulgt med på alt fra det øyeblikket dørene åpnet for flere måneder siden.

«Jeg fikk god opplæring. Brødrene og søstrene mine var små da mamma døde, så jeg måtte trå til og ta kontroll over kaoset.» Når hun tenkte på moren, rørte hun automatisk ved kjedet hun alltid gikk med. Det hadde vært en gave på bryllupsdagen, og faren hadde sagt at han hadde valgt topas-steinen fordi den minnet om øyefargen til moren hennes. De gyllenbrune øynene som Evie hadde arvet. Evie hadde gått med kjedet med det hjerteformede anhenget i antikt gull hver eneste dag siden moren døde. Det hadde blitt en slags amulett i de første årene da hun forsøkte å holde familien samlet.

Ikke at hun hadde klart å kontrollere alt, selvsagt. At hun var så travel nå, alle disse årene senere, var kanskje en måte å begrave angeren på – som at hun hadde måttet gi opp drømmen om å bli sykepleier. Hun fikk likevel jobbe på et sykehus, og det var nok. Å jobbe på dette sykehuset var en drøm, og hun kunne takke Theo for den muligheten. Glimtet av medfølelse i blikket hans minnet henne på at de begge hadde opplevd tragiske ting i livet, men det var han som kom til å bli konfrontert med minner i kveld.

«Det er noen her fra Chat Zone», advarte hun. «Bladet?»

Han nikket. «Jeg har hørt om det.»

«De vil gjerne snakke med deg, men – bare så du er klar over det – det kan hende de stiller personlige spørsmål.»

«Alt ved dette sykehuset er personlig for meg», sa Theo lavt. «Jeg skal ta en prat med dem. En kort en … gjestene våre begynner å komme.» Han snudde seg bort. «Ser deg senere.» Han kastet et blikk bakover og så på antrekket hennes. «Du kommer vel?»

«Bare et par småting å ordne først», forsikret Evie ham og smilte. «Som å finne kjolen min.»

Hun unngikk gruppen som ble tilbudt et glass champagne som velkomstdrink. Hun gjenkjente Marco, en av kirurgene deres, og avdelingssjefen hans, Alice, som så fantastisk ut i en glitrende blå kjole. Naomi, en fysioterapeut, sto like bak dem, og den bleke silkekjolen mot den mørke huden hennes var så oppsiktsvekkende at Jason allerede snudde kameraet i hennes retning. Evie hastet mot utgangen.

Endelig, tretti minutter senere, fikk hun tid til å skifte. Hun skyndte seg ned trappene istedenfor å vente på heisen, og gikk ut i den kjølige høstluften. Hun passerte ambulansesentralen på vei til parkeringsplassen. Området var alltid opplyst, og det var lett å se paret som steg ut av en bil og kom i hennes retning. De var åpenbart på vei til festen, for mannen var kledd i smoking, og kvinnen som gikk arm i arm med ham, hadde på seg en skimrende sølvkjole med en så dyp utringning at Evie visste hun måtte være iskald. Hun gikk med sølvsko med stiletthæler, og Evie misunte alle som kunne gå med slike hæler. Hun hadde prøvd som tenåring – hvem ville ikke ha gjort det når man var 157 centimeter høy – men det hadde føltes like latterlig som å gå på stylter.

Hun hørte kvinnen fnise, og det så ut som om hun sjanglet litt. Var det skoene, eller hadde paret tatt en drink før festen? Hun så på mannen og lurte på om det var noen hun kjente. Så stoppet hun forbløffet opp.

Hun kjente ham ikke, men han måtte være den kjekkeste mannen hun noen gang hadde sett. Selv med partnerens valg av fottøy var han et halvt hode høyere enn henne, og med lykten bak ham så håret ut som en rufsete, gyllen glorie.

Han la ikke merke til Evie. Hvorfor skulle han det når følget hans lignet en supermodell? De var så nær henne nå at hun kjente kvinnens parfyme og hørte at hun åndeløst ba om et kyss.

«Vi er sene nok som det er, Tiffany.» Mannens stemme lød en anelse utålmodig og hadde en aksent hun ikke klarte å plassere.

«Nei …» Kvinnen prøvde å stille seg foran ham og mistet balansen. Hun slengte ut en arm idet Evie skulle gå forbi, og unngikk å falle ved å støtte seg til Evie. I stedet var det Evie som gikk over ende og landet hardt på den kalde asfalten.

«Oops … Unnskyld …»

Evie hørte kvinnen fnise igjen mens hun skjøv seg opp på albuen. Jepp, hun hadde definitivt tatt en drink eller to allerede.

«Jeg er så lei for det. Går det bra med deg?» Det var ingen feminin duft hun kjente nå. Det var noe veldig, veldig maskulint. Subtilt, men samtidig mektig, som styrken hun kjente i hånden som grep armen hennes og hjalp henne opp. Denne mannen hadde kontroll. Dessuten var han … irritert? Ikke så overraskende. Nå kom han jo enda senere til festen.

«Takk», mumlet Evie og dro armen til seg. «Det går bra.»

Men han slapp ikke armen hennes umiddelbart. Han så granskende på henne. «Er du sikker? Du fikk deg en smell.»

Det måtte være fallet som gjorde at hjertet hennes hamret, ikke det faktum at en utrolig kjekk mann holdt henne og så ut som om … som om han kunne se forbi ethvert forsøk på å dekke over den pinlige situasjonen. Hun måtte se ut som en idiot der hun lå på alle fire foran dette strålende superparet på vei til fest med eliten.

Og ikke bare var hun kledd i de kjedelige arbeidsklærne, nå var hun også full av rusk, håret hadde løsnet fra spennene som hadde holdt det samlet i en stram knute, og hun visste at hun hadde en revne i skjørtet, for hun hadde merket at det skjedde da hun falt. Hun følte seg som Askepott, og hun som gjerne ville være prinsesse, så mye mer irritert ut enn prinsen. Hun dro i mannens andre hånd.

«Vi er sent ute, elskling. Og jeg vil ha mer champagne.»

Mannen fortsatte imidlertid bare å se granskende på Evie, og plutselig kjentes det hele forferdelig pinlig. Hun kjente rødmen stige i kinnene, og hun vred seg løs fra det stramme grepet hans.

«Det går bra med meg», sa hun. «Ha en hyggelig kveld.»

Det var ikke langt til bilen. Evie åpnet døren, bøyde seg inn for å ta ut bagen med kjolen og skoene, men stoppet opp da hun hadde rettet seg opp. Blikket ble dratt mot bilen som sto parkert ved siden av hennes.

Prangende. Det var det eneste ordet for å beskrive den lave, skinnende røde sportsbilen, og hun visste med det samme hvem som hadde ankommet i den. Hun kunne se for seg kvinnen i sølvkjolen i passasjersetet, sikkert med hånden på sjåførens kne, mens hun gjorde sitt beste for å distrahere mannen med det intense blikket, som utvilsomt bare fortsatte å fokusere på veien foran seg. Helt til han var klar til å flørte …

De kom til å være blant kveldens gjester, sammen med alle de andre vellykkede menneskene tilknyttet sykehuset. Selv om hun skiftet og fikk stelt håret, kom Evie til å føle seg utenfor. En Askepott som hadde en litt udugelig god fe?

Med et sukk la hun bagen tilbake i bilen.

Jobben hennes her var gjort. Hun hadde ikke lyst til å gå på festen nå.

Men ingen ventet henne hjem før sent heller, og det ga henne en uvanlig luke med tid for seg selv.

Evie gikk tilbake mot sykehusbygningene. Hun visste akkurat hvor hun ønsket å være nå.

Og hvem hun ville være sammen med.

Kanskje det var jetlag.

Eller kanskje hadde ikke det nye livet hans fått en like god start som han hadde håpet.

Ryan Walker hadde kommet til åpningsgallaen alene. Følget hans hadde begynt å føle seg dårlig da de kom frem til hovedbygningen. Ryan hadde tilbudt seg å kjøre henne tilbake til hotellet, men Tiffany hadde blitt edru nok til å være flau over oppførselen sin, og hun hadde insistert på å ringe og få en venninne til å hente henne. Det var med et lettelsens sukk at Ryan tok heisen til toppetasjen. Han hadde ikke lyst til å møte de nye kollegaene sine med en beruset kvinne på armen. Det var pinlig nok at hun hadde dyttet over ende den søte lille blondinen på parkeringsplassen.

Han håpet at det gikk bra med den fremmede kvinnen. Pussig nok tenkte han fortsatt på henne da han sto og observerte alle gjestene. Kanskje det var den spede skikkelsen som hadde gitt ham følelsen av at hun trengte å bli tatt hånd om. Eller kanskje det var fordi hun var så ivrig etter å komme bort fra ham, siden Ryan ikke var vant til at kvinner reagerte slik på oppmerksomheten hans. Han hadde sett seg tilbake da han forlot parkeringsplassen, og hadde sett at hun hadde gått til bilen ved siden av hans. Det var parkeringsplasser for ansatte, så kanskje han kom til å se henne igjen og få sjansen til å be om unnskyldning en gang til?

Han håpet det. I mellomtiden var han her for å presentere seg for så mange som mulig, og et godt sted å begynne var åpenbart med mannen som var sjefen for det hele. Det var flaks at han kjente igjen Theo Hawkwood etter videosamtalene de hadde hatt. Hvor smigrende var det ikke at han hadde blitt headhuntet til teamet på det nye og toppmoderne sykehuset?

«Theo …» Ryan rakte frem hånden. «Det er så hyggelig å møte deg omsider.»

«Ryan … Så flott at du kunne komme. Jeg håpet å gi deg en omvisning på sykehuset i dag, men det har vært en tanke hektisk.»

«Ingen fare. Flyet fra Singapore var forsinket, så jeg rakk ikke å komme før. Jeg tar gjerne en omvisning i morgen. Jeg har en dag eller to før mitt første skift?»

«Selvsagt. Kom innom i morgen tidlig. I mellomtiden vil jeg presentere deg for noen.» Theo snudde seg mot mannen ved siden av ham. «Dette er Marco Ricci, en av barnekirurgene våre. Marco, dette er Ryan Walker, vår nye hjertekirurg som jobber med nyfødte.»

«Hyggelig.» Marco tok Ryan i hånden. «Kan jeg hente en drink til deg?»

Ryan ristet på hodet. Han var fortsatt skuffet over Tiffanys tidligere oppførsel. Han hadde ikke trodd at flyvertinnen skulle skeie ut til de grader. Og med det ble han igjen minnet på kvinnen som hadde blitt dyttet over ende. Ikke akkurat blond – det var mer rødlig. Annerledes … Det var mange som ville snakke med Theo, og Ryan ble stående igjen med Marco.

«Det er Alice Baxter.» Marco pekte på en slank kvinne med oppsiktsvekkende lyst hår. «Sjefen min.»

Noe ved tonefallet hans fikk Ryan til å heve et øyebryn. «Å?» Herregud, sykehuset var nyetablert. Var det konflikter allerede?

«Hun er sjefete.» Men Marcos smil var sjarmerende nok til å antyde at dette kanskje ikke var en kritikk. «Jeg håper å finne ut om hun mykner etter et glass champagne.»

«Så hvem flere er her fra kirurgteamet?»

«Hmm …» Marco så seg rundt. «Finn Morgan skulle være her, men det ville ikke overraske meg om han ikke er det. Jeg har aldri sett ham på en sosial tilstelning.»

«Er det mange slike?»

«Egentlig ikke. Men det blir nok flere når vi nærmer oss jul. Så hva vil du vite om sykehuset?»

«Fortell meg om intensivavdelingen», sa Ryan. «Jeg gjør mitt beste på operasjonssalen, men standarden på etterbehandlingen er selvfølgelig avgjørende.»

«Å, du kommer til å bli imponert. Bli med meg, så presenterer jeg deg for avdelingssjefen. Hun vil gjerne treffe deg. Jeg tror jeg så henne for en stund siden, på den andre siden av dansegulvet.»

Ryan fulgte etter Marco og smilte til folk de passerte og ga navnet sitt til en kvinne med en fotograf som akkurat hadde knipset ham. Arbeidet han gjorde med veldedighet for barn, innebar at dette var et velkjent territorium for ham, og han kom nok til å se en del av disse menneskene igjen snart. Han hadde allerede billetter til et veldedighetsball i London om et par uker. Det var greit nok å begynne arbeidet sitt her med en fest, men det Ryan virkelig gledet seg til, var å få fred og ro på operasjonssalen og kunne fokusere på det han var flinkest til. Å reparere ødelagte små hjerter.

*

Det føltes fredelig allerede.

Resepsjonen på intensiven var ikke bemannet på denne tiden av døgnet. Administrative oppgaver kunne vente til kontortiden, og det var ikke visitt-tid, så Evies arbeidsstasjon var forlatt og belysningen dempet. Men det var ikke dit hun var på vei.

Bak resepsjonen var en korridor som førte til personalrommet, avdelingsbiblioteket, soverom, garderobe og dusj. Hun brukte nøkkelkortet sitt for å komme inn til damegarderoben og stoppet ved hyllene like innenfor døren. Hun fant sin størrelse i buksene og overdelen med bamsemønster. Da hun skiftet, innså hun hvor stor riften i skjørtet var. Kanskje hun skulle spørre Janine, oversykepleieren, om det var greit at hun gikk med arbeidsklærne hjem i kveld.

Evie gikk bort til speilet, fant en børste i vesken og begynte å børste det bustete håret. Så flettet hun det. Det var først da hun festet hårstrikken rundt fletten at hun merket noe rart med speilbildet, og hun stivnet.

Hvor var kjedet hennes?

Amuletten hennes?

Evie forsøkte desperat å komme på hvor hun kunne ha mistet det. Det kunne ikke være lenge siden, for hun husket følelsen av det mot fingrene mens hun snakket med Theo.

Hun berørte bare bar hud nå, mens hun så for seg Theo i smoking. Så husket hun en annen skikkelse kledd i smoking. En som hjalp henne opp fra bakken. Fallet hadde gjort mer enn å rive opp skjørtet hennes. Kjedet måtte ha satt seg fast i noe og gått i stykker. Evie pustet langsomt ut og motsto innskytelsen til å skifte tilbake til vanlige klær og gå og lete etter kjedet akkurat nå. Det var stabens parkeringsplass, og smykkets eneste verdi var sentimental, så hvis noen fant det, ville de vel levere det i resepsjonen? Antagelig hadde ingen lagt merke til det, og i så fall kom det fortsatt til å ligge der når hun gikk tilbake til bilen.

Janine smilte varmt til henne da hun gikk gjennom hoveddøren til intensiven.

«Der har vi jo babyhviskeren vår. Det var uventet … Jeg sa akkurat at det var synd at du var opptatt med festen i kveld.»

«Jeg bestemte meg for at jeg heller ville holde en av babyene. Er det greit?»

«Tuller du? Du må ha visst at noen trengte deg. Lille Alfies mor måtte dra hjem til de andre barna, og han klarer ikke å falle til ro. Bli med meg.»

Ved siden av hver kuvøse eller seng sto det en komfortabel gyngestol. Det satte sitt særegne preg på den ellers høyteknologiske avdelingen, og det ble høyt verdsatt av stressede foreldre som tilbrakte tid med babyene sine der. Personalet hadde sjelden tid til å sitte lenge for å trøste de små pasientene når foreldrene ikke var der, og Alfie var et godt eksempel på det. Han var født så tidlig at åndedrettet hans måtte overvåkes. Ingenting hadde stilnet klynkingen hans, og alt han egentlig trengte nå, var litt kos.

Evie slo seg ned i stolen, og Janine tok den lille bylten som var tullet inn i et teppe og la ham i Evies armer.

«Han har fått mat og ny bleie, så han trenger bare å sove», hvisket Janine. «Bruk de magiske evnene dine, Evie.»

Magien måtte gå begge veier i kveld, tenkte Evie, og strøk forsiktig over det lille rynkete ansiktet.

«Shh … shh … shh … så så, Alfie … Alt er bra nå …»

Hun holdt babyen, gynget langsomt frem og tilbake og lagde lave, beroligende lyder og sa meningsløse ord til det lille mennesket. Rundt henne jobbet personalet stille med de mer alvorlige tilfellene. En lege kom bort til en av dem, og Evie så at en kuvøse ble trillet ut til et annet rom. Hun sendte taust gode ønsker til den lille babyen.

Utstyret lagde ikke høye lyder, stemmene var lave og belysningen så dempet som det lot seg gjøre. Alfies klynking var ikke mer enn et snøft i ny og ne, og Evie lukket øynene. Det eneste hun var bevisst på, var vekten og varmen fra den dyrebare bylten i armene hennes.

Det var en slags meditasjon, og hun kunne faktisk kjenne at pulsen sank, og hun pustet roligere. Stresset etter en uvanlig travel dag, tankene på det evige ansvaret for familien, selv det brå fallet på parkeringsplassen og den intense granskningen fra den fremmede forsvant nå.

Dette var Evies tid.

Men som alle gode ting måtte det ta slutt.

Da Janine til slutt kom tilbake, hadde Alfie lenge sovet godt, men Evie skulle gjerne ha blitt lenger.

«Du bør dra hjem.» Janine smilte. «Du skal jobbe i morgen tidlig, vet du.»

Evie så Alfie falle til ro i kuvøsen mens Janine sjekket monitorene, og så fulgte hun etter Janine ut døren. «Er det greit om jeg tar med arbeidsklærne tilbake i morgen tidlig? Jeg hadde et uhell med skjørtet mitt, så jeg kan ikke gå med det.»

«Ja visst. Ikke noe problem. Og takk, Evie. Du var til god hjelp i kveld. Jeg håper du ikke angrer på at du ikke gikk på festen.»

Evie ristet på hodet. «Slike ting er ikke helt min greie. Jeg er altfor hjemmekjær.»

«Du er en skatt», sa Janine. «Dra hjem og sov godt.»

Hun kjente fortsatt varmen fra babyen da hun gikk ut i den kjølige kveldsluften. Hun hadde på kåpen over de lånte arbeidsklærne og de andre klærne i vesken. Da hun kom til parkeringsplassen, bøyde hun hodet for å se etter glimt av metall på asfalten.

Hvordan skulle hun innrømme overfor faren at hun hadde mistet det dyrebare kjedet? Å … og hadde hun lagt den pakken med strimler til blodsukkermåleren i vesken? Evie måtte stoppe et øyeblikk og lete under de sammenkrøllede klærne. Tankene hennes var tilbake i virkeligheten nå. Var Stella kommet hjem fra skolediskoen ennå? Hadde Bobby gjort leksene? Hadde noen tatt oppvasken?

Pakken lå i vesken. Med et sukk fortsatte Evie, men hun visste at letingen var nytteløs. Hun hadde allerede gått forbi stedet der hun hadde falt. Hun var faktisk nesten fremme ved bilen. Til slutt løftet hun blikket fra bakken og ble klar over to ting.

For det første var den prangende røde bilen fortsatt parkert ved siden av hennes.

For det andre – og dette var mer urovekkende – sto eieren lent mot bilen. Han betraktet henne. Ventet på henne?

Og så gispet Evie da hun la merke til en tredje ting. Noe dinglet fra hånden hans, under de hvite ermene. En gullenke. En gullenke med en hjerteformet topas.

«Jeg tror dette kan være ditt?»

Han smilte til henne, men det sjenerøse smilet matchet ikke det intense blikket, og Evie klarte ikke å smile tilbake.

Hvem var denne mannen?

En fremmed, men det var noe ved ham hun gjenkjente.

Nei. Det var noe ved henne selv. Herregud … var det så lenge siden hun hadde vært fysisk tiltrukket av noen? Så lenge at det tok et øyeblikk å tolke den rare følelsen som begynte dypt i magen og spredte seg i henne som en brann hinsides kontroll.

Hun var ikke i stand til å smile akkurat nå.

Hun hadde følt det slik en gang før, hadde hun ikke det?

Og se hvordan det hadde endt. Helt siden det hadde hun prioritert å føle seg trygg, og det hadde hun ikke tenkt å forandre på nå.

«Det er det faktisk», sa hun kort. «Jeg skjønte at jeg måtte ha mistet det da jeg … falt.»

«Da du ble dyttet, mener du. Jeg må få be om unnskyldning igjen. Følget mitt hadde drukket litt for mye.»

«Mmm …» Evie hadde ikke tenkt å unnskylde kvinnens oppførsel. Hvor var hun, forresten? Et raskt blikk til siden fortalte henne at det ikke satt noen i bilen og ventet på ham.

«Det minste jeg kan gjøre, er å få det reparert for deg.»

«Nei.» Evie gikk frem med hånden strukket ut. «Det trengs ikke. Men takk for tilbudet.»

Han nølte med å slippe kjedet, så Evie måtte prøve å ta det fra hånden hans. Men i det øyeblikket fingrene hennes berørte hans, var følelsen av hud mot hud elektrisk, og hun dro instinktivt hånden til seg.

Wow … Nå husket hun at grepet hans rundt armen hennes hadde begynt å svi, og det hadde vært med et beskyttende lag med klær mellom dem. Den berøringen hadde vært … ulikt noe hun hadde opplevd før. Det hele hadde skjedd så fort at det ikke virket som noe mer enn en lett nøling, men hvis hun ikke skjulte det like fort, kom dette til å bli pinlig. Ok … det var pinlig allerede. Hadde han også følt det støtet, eller var han bare klar over at hun hadde det? Hvorfor kunne han ikke bare gi henne det forbaskede kjedet?

Evie kunne ikke se opp og møte blikket hans. Hun visste at han stirret på henne, og hun visste også at han kom til å se hvorfor hun hadde måttet dra hånden til seg.

Han sa ikke engang noe for å lette på den merkelig anspente stemningen som plutselig hadde oppstått.

Det varte bare et øyeblikk.

Og så ble stillheten brutt.

Ikke av noe mannen sa. Eller noe Evie sa. Eller av fottrinnene til noen andre som kom til parkeringsplassen. Den ble brutt av en annen lyd. Høy og skingrende. Som en kattunge som mjauet.

Bortsett fra at Evie tilbrakte nok tid sammen med babyer til å tenke at det var veldig lite sannsynlig at det var en kattunge.

«Hørte du det?» Hun snudde hodet så hun kunne se den veien lyden hadde kommet fra – rekken med søppeldunker på baksiden av sykehuset. Den borterste dunken var til resirkulering av papp og pair, men noen hadde ikke tatt seg bryet med å klappe sammen en av pappeskene og legge den i dunken. Esken var i stedet skjøvet inn mellom dunkene. Enda et lite mjau brøt stillheten, og Evie snudde seg helt nå. Kjedet var glemt. Hun var klar over at den fremmede fulgte etter henne da hun løp mot esken, men det spilte ingen rolle. Spenningen mellom dem var også glemt – dette var mye viktigere.

Ryan stakk kjedet i lommen med et sukk og fulgte etter denne plutselig irriterende lille kvinnen.

Han hadde lyst til å legge seg og sove av seg jetlagen så han kunne være i form til sin første dag i den nye jobben. Da han fikk øye på smykket på vei tilbake til bilen, hadde han skjønt med det samme at det antagelig tilhørte henne. Det hadde overrasket ham at bilen hennes fortsatt sto parkert ved siden av hans, så han hadde ventet og tenkt over hva han burde gjøre. Levere smykket i resepsjonen? Ta vare på det i håp om at han kom til å se henne på sykehuset? Han kom garantert til å kjenne henne igjen. Han hadde til slutt bestemt seg for å stikke det inn under vindusviskeren på bilen hennes, men så hadde han sett henne komme gående langsomt med bøyd hode. Det hadde vært åpenbart at hun lette etter smykket.

Hvorfor hadde han ikke sagt noe? Eller gått henne i møte? Hvorfor den rare innskytelsen til bare å betrakte henne mens hun kom nærmere? Til å la forventningen bygge seg opp til hun la merke til ham og møtte blikket hans? Og hva i alle dager kunne forklare det merkelige øyeblikket da hun hadde berørt hånden hans og rykket unna som om den var glødende kull? Han hadde kjent varmen, han også.

Hun løp foran ham og kom frem til pappesken først. Hun satte seg på huk ved den. Hun hadde arbeidsklær under kåpen, så han antok at hun var sykepleier på sykehuset, og han likte den tanken. Da kom han antagelig til å møte henne igjen …

«Herregud …» Hun kikket ned i esken. «Jeg visste at det måtte være det …»

«Hva da?» Ryan bøyde seg ned ved siden av henne. «Herregud … en baby?» Han løftet esken og gikk bort til den nærmeste lampen for å se bedre. Han likte ikke babyens ansiktsfarge, og den hadde åpenbart pusteproblemer, for den orket knapt å gråte. Uten å nøle et sekund til begynte han å gå mot inngangen til sykehuset.

«Hvor skal du?» Hun måtte nesten løpe for å holde tritt med ham.

«Jeg må undersøke babyen nøye. Den er ikke frisk.»

«Du må undersøke den?»

«Jeg er lege her. Eller jeg blir det i morgen.» Han fortsatte å gå. «Jeg heter Ryan Walker.»

«Å … Er du den nye kirurgen? Australieren?»

«Jepp.» Ryan hadde nådd frem til døren. Dette var bakdøren, og man måtte ha et nøkkelkort for å åpne den fra utsiden.

«Jeg ordner det. Jeg har et kort.» Hun lente seg forbi ham. «Jeg er Evie Cooper. Jeg jobber her.»

«Hvor er akuttmottaket? Å, det finnes kanskje ikke, siden dette er et privat sykehus?»

«Jeg jobber på intensiven», sa Evie. «Vi tar ham med dit.»

Ryan nikket og fulgte etter henne inn.

«Vis vei. Og vi må skynde oss.»

Janine så sjokkert ut, og med god grunn, da Evie hastet inn på nyfødt-intensiven fulgt av en mann i smoking som bar på en pappeske. En av spesialistene, Susie, satt også og måpte ved siden av Janine.

«En baby har blitt etterlatt på parkeringsplassen», forklarte Evie. «En nyfødt.»

«Jeg tar ham.» Susie hadde reist seg nå.

«Jeg vil gjerne undersøke ham selv», sa Ryan. «Jeg tror ikke babyen er frisk. Og jeg tror det er mer enn nedkjøling.»

Begge kvinnene stirret på ham.

«Dette er Ryan Walker», sa Evie. «Den nye hjertekirurgen vår.»

«Å …» Susie blunket. «Hyggelig å møte deg. Du har vel vært på festen.»

«Ja.» Ryan smilte fort. Han ønsket åpenbart ikke å kaste bort tid. «Hvor er undersøkelsesrommet?»

«Denne veien.» Janine var rolig og effektiv som vanlig når det skjedde noe.

Det var egentlig ingen grunn til at Evie skulle bli med dem, men ingen stanset henne, og hun tenkte ikke engang over om det passet seg. Det var hun som hadde hørt og oppdaget babyen. Hun var allerede involvert. Og svært bekymret.

«Jeg skal skru på varmen», sa Janine så fort de kom inn på rommet. «Hvor fant dere ham? Ute på parkeringsplassen?»

«Nei. Han var nesten skjult mellom søppeldunkene ved ambulansesentralen», sa Evie. Det stakk i hjertet hennes.

Ryan satte ned esken og løftet babyen forsiktig ut. Den var tullet inn i et klesplagg. En slitt hettegenser.

«Det er en jente», mumlet Susie. «Og det kan ikke være lenge siden fødselen. En time eller to. Oi … er det en hårstrikk på navlestrengen?»

«Hvor lenge har hun vært ute, tror du?» Janine hadde slått på både varmeovner og madrassvarmere. «Det er iskaldt ute.»

«Det må være mer enn en halvtime», sa Ryan, dro av seg smokingjakken og slengte den i et hjørne. Han begynte å brette opp ermene og gikk bort til vasken for å vaske hendene. «Jeg sto i nærheten minst så lenge, og jeg ville ha sett det om noen hadde satt fra seg esken.»

Han snudde seg og kikket på Evie, noe som fikk henne til å blunke og bite seg i underleppen. Hadde han stått på parkeringsplassen minst en halvtime? Og ventet på henne for å gi tilbake kjedet? Jøss …

Det fikk henne til å føle seg … spesiell?

Mer enn det … Hun kjente varmen i magen igjen og husket det urovekkende øyeblikket da fingerspissene hennes rørte ved hånden hans. Det måtte bli slutt på dette, her og nå. Det var verre enn bare å være tiltrukket av en mann. Denne Ryan var en lege, og det plasserte ham i en helt annen klasse enn henne. Det var en lekse hun hadde lært for lenge siden. Og hun var uansett ikke interessert i å nærme seg noen. Så mye tryggere å la være.

Men hun klarte ikke å ta blikket fra ham, selv om hun prøvde. Dette var første gang hun så ham i lyset, og det tok pusten fra henne. Solbrun hud, muskuløse armer, gyllent hår. Han så ut som en som tilbrakte all fritiden sin på stranden, og det var vel ikke usannsynlig siden han kom fra Australia. Surfing var sikkert en vanlig hobby der. Han hadde blå øyne, la hun merke til. Veldig blå øyne …

Hun måtte tvinge seg selv til å se en annen vei. Blikket hennes falt istedenfor på den tomme esken som hadde vært babyens eneste beskyttelse mot den kalde høstluften. Bortsett fra at … den var visst ikke helt tom?

«Det ligger en lapp i esken», sa Evie. Bare Janine så opp. Ryan og Susie fokuserte helt og fullt på babyen, som ble undersøkt fra topp til tå. «Hva står det?»

«Vær så snill, hjelp babyen min. Finn en mamma som kan ta vare på henne, for jeg klarer det ikke.»

Evies stemme brast. «Det ser ut til å være skrevet av en som er svært ung … Å, jeg håper det går bra med henne …»

«De finner henne», sa Janine. «Eller kanskje hun kommer tilbake for å finne oss.»

Evie svelget tungt. «Jeg vet ikke, jeg. Tenk så desperat du må være for å forlate babyen din?»

Hun la lappen på hettegenseren i esken – de eneste sporene de hadde når det gjaldt morens identitet og hvor hun kunne være. Hvor hadde hun født? Og hadde hun vært helt alene? Så skremmende det måtte ha vært. Evie gikk nærmere bordet der legene undersøkte den lille babyen. Hun var så ørliten. Naken og sårbar. Hun hadde sluttet å gråte, og mens kroppen vred på seg, så det ut som om hun forsøkte å fokusere på det nærmeste ansiktet – som om hun lette etter noen hun kjente igjen.

«Jeg ser ingen åpenbare abnorme trekk», sa Susie. «Men jeg ville bare gitt henne seks på Apgar-testen. Maks sju. Åndedrettet er anstrengt, og fargen er ikke god. Se på bena hennes.»

Evie så også. Mens babyens overkropp var ganske rosa, var bena veldig bleke, og de bittesmå tærne hadde en blålig tone.

«Cyanose», nikket Ryan. «La oss sjekke perifer puls.»

Hendene hans så digre ut mot den lille kroppen under varmen fra lampene. Dyktige hender, tenkte Evie, og så forsiktige mens han kjente etter pulsen ved albuen, håndleddene og lysken.

Janine, som sto ved siden av Evie, sukket. «Stakkars lille krabat», mumlet hun. «Å … jeg bør vel ringe politiet? Og sosialtjenesten?»

«Det kan vente litt. Jeg vil vite hva som er situasjonen her.» Ryan rynket pannen. Han la fingrene på babyens bryst, veldig forsiktig, og lukket øynene et øyeblikk. Kjente han på hjertet?

Han åpnet øynene brått. «Stetoskop?»

Susie dro av seg det hun hadde rundt halsen, og rakte ham det. Evie så blikket hun sendte Janine, og hun tolket det som at de var heldige som hadde en hjertespesialist til stede.

«Femurpulsen er ikke merkbar», sa Ryan mens han varmet stetoskopet i hånden sin. «Og radialpulsen er svak.»

Det måtte være vanskelig å høre hjertet, for babyen hadde begynt å klynke igjen. Kanskje det var derfor Ryan la en hånd rundt det bitte lille hodet og strøk trøstende med tommelen over det mørke håret. Å se ham gjøre det fikk noe til å smelte inni henne, kanskje fordi det var så ømt og tydet på en omtanke som gikk langt forbi det profesjonelle. Så nikket han en gang og rettet seg opp. «Systolisk bilyd», sa han.

«Medfødt hjertefeil.» Susie nikket. «Hva tror du? Ventrikulær septaldefekt, kanskje?»

«Kan hende. Eller hypoplastisk venstre hjertesyndrom. Eller koarktasjon av aorta. Vi må ta ultralyd.» Han så ned på babyen, og munnen krummet seg i et smil som fikk Evies hjerte til å hoppe over et slag. «Du har fått en litt røff start på livet, ikke sant, lille venn?»

«Hun trenger et navn», sa Janine. «Selv om det bare er midlertidig.»

«Grace …»

Alle snudde seg mot henne, og Evie rødmet. Navnet hadde bare falt ut av henne før hun hadde tenkt seg om.

«Det var min mors navn», la hun til. Og hun hadde jo tenkt på moren like før hun fant babyen? I alle fall morens kjede.

«Jeg liker det», sa Susie. «Grace blir det.»

«Kan hun bli her?» spurte Ryan. «Hva er sykehusets retningslinjer når det gjelder å behandle forlatte babyer?»

«Jeg har ingen anelse. Det er jo ikke noe man tror skal skje?» Janine ristet på hodet. «Det er best jeg får tak i Theo og forteller ham hva som skjer. Han har kanskje ikke gått fra festen ennå, og det er best at han håndterer kontakten med politiet og pressen.»

«Jeg kan gjøre det», tilbød Evie seg.

«Gjerne», sa Janine. «Du har numrene du trenger. Men må du ikke hjem til barna?»

«Jeg ringer og sjekker at alt går bra. Og så blir jeg så lenge jeg kan.» Evie så på babyen igjen. Hun hadde ikke lyst til å gå.

Det hun egentlig ville, var å løfte opp babyen og kose med henne. Denne babyen hadde hun funnet. Og hun hadde gitt henne navn. Følelsen av tilknytning til babyen ble stadig sterkere.

Det virket som om Ryan fanget opp at hun nølte. «Ikke vær redd», sa han mykt. «Vi skal ta godt vare på henne mens du er borte.»

Som for å understreke løftet strøk han Graces hånd med pekefingeren, og hun så de ørsmå fingrene krølle seg rundt hans. Hun så det fortsatt klart for seg da hun gikk ut til resepsjonen for å ta de nødvendige telefonene.

Det var mye som måtte gjøres for å stabilisere babyens tilstand, og teamet var travelt opptatt lenge. Å sette navlearteriekateter var alltid utfordrende, men slike presisjonsinngrep var akkurat det Ryan Walker var så flink til.

«Jeg vil sette et Foley-kateter også. Og har vi en mobil ultralyd?»

«Ja. Vil du at jeg skal ringe etter en tekniker?»

«Nei. Jeg gjør det selv. Men vi trenger vel instruks ovenfra før vi gjør ytterligere inngrep?»

«Theo er på vei», sa Janine. «Han er sammen med politiet akkurat nå. Og sikkerhetsteamet. De tar en titt på opptak fra overvåkningskameraene på parkeringsplassen.»

Theo Hawkwood kom idet Ryan avsluttet ultralydundersøkelsen. «Går det greit at du gjør dette?» spurte han Ryan. «Det er en litt uventet start, hva? Hvordan er jetlagen?»

«Ikke noe problem», forsikret Ryan ham. Han hadde helt glemt at han hadde vært sliten, siden adrenalinet hadde drevet ham etter at de fant babyen.

«Hva er situasjonen?»

«Ser ut som en ganske alvorlig koarktasjon av aorta. I tillegg til ventrikulær septaldefekt, men jeg tror ikke det er så alvorlig.»

«Må hun opereres?»

«Kanskje. Vi begynner med medisinering, og jeg vil gjerne gjøre en angiografisk undersøkelse så fort som mulig. Jeg kan foreta ballong-angioplastikk også. Med mindre …» Ryan så opp og møtte Theos blikk. «Kan vi behandle henne her, eller må hun overføres til et offentlig sykehus?»

Theo ristet på hodet. «Vi tar en viss prosent pro bono-saker. Noen har overlatt henne til oss, og jeg vil at sykehuset skal gjøre alt vi kan for å hjelpe henne.»

«Hva sa politiet?»

«De har fått opptakene fra overvåkningskameraene. Vi kan ikke se jentas ansikt tydelig, men det er en begynnelse. Og de tror at det må være flere som vet noe. Hun kan vel ikke ha født helt alene?»

«Det er ikke så usannsynlig», sa Janine. «Særlig hvis hun skjulte at hun var gravid. Stakkars jente», la hun til. «Så forferdelig det må være.»

«Politiet er ute på venterommet akkurat nå. De vil ha esken, og så var det visst en lapp?»

«Ja. Det står ikke stort. Bare at moren ikke er stand til å ta seg av babyen.»

Theo nikket. «Noen fra sosialkontoret kommer også. De registrerer babyen og gir oss det midlertidige ansvaret for henne.»

«Vi har gitt henne et navn», fortalte Janine ham. «Grace.»

Han smilte. «Fint. Jeg liker det.»

«Det var Evies forslag», sa Susie. «Moren hennes het visst det.»

Ryan så på monitoren igjen. Evie hadde ikke nølt med å foreslå navnet. Minnet om moren måtte være sterkt. Han hadde lagt merke til måten hun betraktet babyen på også. Knyttet hun alltid bånd til pasientene så umiddelbart? Eller kanskje det var fordi hun var mor selv? Hadde ikke noen sagt noe om barna hennes hjemme? Hun hadde ikke ønsket å forlate rommet. Selv om han hadde fokusert på arbeidet, hadde han lagt merke til det når hun ikke var der lenger. Det var noe ved henne som var annerledes, og det var ikke bare den uvanlige hårfargen. Det var noe som interesserte ham. Men hun var selvfølgelig helt forbudt for ham. Den kommentaren om barna hjemme hadde vært en varsellampe. Kvinner som ønsket barn, var problematisk nok. En som allerede hadde barn, hørte hjemme på en planet som Ryan aldri kom til å besøke.

Han ble ikke overrasket da han så henne ute i resepsjonsområdet da de omsider hadde fått Grace på plass, der hun kunne overvåkes nøye til kateterlaboratoriet var tilgjengelig i morgen tidlig. Han hadde blitt tilbudt et av overnattingsrommene her, og han måtte passere resepsjonen for å finne det. «Du er her fortsatt», sa han til Evie. «Det er ikke ditt skift, er det vel? Du må ha vært på vei hjem da jeg møtte deg på parkeringsplassen?»

Hun nikket. «Jeg ventet bare for å høre hvordan det går med Grace.»

Etter den intense innsatsen kjente Ryan hvor sliten han var, men han dro frem en stol og satte seg ved siden av Evie. Han hadde sett mange slike ansikter, men bare hos foreldre som ventet på å få høre hvordan det gikk med det syke barnet deres. Desperate ansikter som kunne gjøre det vanskelig å forbli profesjonell, men Ryan visste akkurat hvordan han skulle håndtere det. Det gjaldt å gi så mye informasjon han kunne, og være ærlig om hva han mente, uten å la følelsene forkludre saken.

«Grace har en koarktasjon av aorta.» Han så at ordene bare var noe hun vagt gjenkjente. Var Evie fersk som sykepleier, kanskje? «Det er en innsnevring av hovedpulsåren fra hjertet», la han til.

«Høres alvorlig ut.» Evies øyne mørknet. Nøttebrune øyne, la han merke til, perfekt rammet inn av det rødlige håret. Veldig uttrykksfulle øyne. Han ønsket å berolige henne. Trøste henne til og med.

«Det er en relativt vanlig medfødt hjertefeil», fortalte han. «Og vi har et par ting vi kan gjøre for å behandle det. Hun blir værende her, og jeg skal gjøre alt jeg kan for å hjelpe henne.»

«Som hva?»

«Vi har begynte å medisinere henne. Prostaglandiner som midlertidig styrker ductus arteriosus. Vet du hva det er?»

Hun nikket tankefullt. «Det er en liten blodåre som lar blodet passere forbi lungene frem til babyen er født, er det ikke? Og så skal den lukke seg. Det er vel ofte da medfødte hjerteproblemer blir tydelige?»

«Ja. Eller de kan fort bli mye verre, og derfor skal vi forsøke å holde den åpen. I morgen tidlig, når jeg har fått meg litt søvn, tar vi Grace med til kateterlaboratoriet. Det kan hende at jeg klarer å åpne innsnevringen av aorta med en ballong. Hun kommer trolig til å måtte opereres, men jeg vil at hun skal være så stabil som mulig før det skjer.»

Evie nikket igjen. Og så smilte hun til ham. «Høres ut til at du vet hva du driver med, Mr. Walker.»

Oi … for et smil …

«Kall meg Ryan.»

«Jeg er glad for at du var her.»

Han så noe annet enn engstelse i blikket hennes nå. Håp. Og tillit. Han likte det. Han måtte ikke gjøre noe som fikk det til å forsvinne.

«Jeg også …» Han smilte tilbake. «Ikke alle jobber begynner så intenst. Et glamorøst selskap, en forlatt baby … en partner i redningsaksjonen.» Han reiste seg og holdt frem hånden. «Det var hyggelig å møte deg, Evie. Uforglemmelig faktisk.»

Hun nølte et øyeblikk, men så tok hun hånden hans. Han klemte hånden hennes. Kanskje han ville se om den underlige gnisten fortsatt var der når hånden hans berørte hennes.

Og det var den …

Han slapp umiddelbart og tenkte på varsellampene. «Det er best jeg får meg litt søvn hvis jeg skal yte mitt beste i morgen tidlig. Soverommene er den veien, ikke sant?»

«Ja.» Evie reiste seg. «Det er best jeg kommer meg hjem. Sees i morgen … Ryan.»

Han så henne gå mot heisen. Han smilte igjen, innså han. Fordi det hadde vært en spesiell kveld?

Eller fordi han skulle få se Evie Cooper igjen i morgen?

Hjelp … han var overtrøtt, det var det det var. Han trengte søvn, nå.

*

«Hei, Evie …er ikke det der du jobber?»

«Slå av tv-en, Bobby. Og finn skoene dine. Stella følger deg til skolen i dag.» Evie var på vei bort for å legge lillebrorens matboks i skolesekken, men stoppet opp da hun hørte en stemme hun kjente.

Theo Hawkwood. Han sto utenfor inngangen til sykehuset.

«Ja», sa han. «Vi tar hånd om babyen, som har fått navnet Grace av personalet vårt, men det vi virkelig ønsker, er å oppspore moren hennes. Vi er bekymret for om hun trenger behandling selv.»

Kameraet skiftet fokus til mannen som sto ved siden av Theo, og Evie trakk pusten raskt.

Ryan Walker …

Han så rett i kameraet. «Hvis du hører dette», sa han, som om han snakket direkte til Graces mor, «så skal du vite at vi ønsker å hjelpe. Vi forstår at alt kan virke umulig akkurat nå, men kom og snakk med oss. Du skal ikke få problemer. Vi vil bare forsikre oss om at du har det bra.»

Hvordan kunne noen motstå den bønnen? Og det smilet …?

Det hadde hjemsøkt Evie da hun omsider la seg i går kveld, og det kom som et lite sjokk å se ham nå, praktisk talt i hennes egen stue, så tidlig på morgenen. Han hadde på sykehusklær og så ut som den spesialisten han var. Pussig at de uformelige arbeidsklærne kunne få noen til å se enda mer tiltrekkende ut. Rent forstyrrende var det.

En politimann snakket nå. «Noen kan ha hjulpet til ved fødselen eller ha lagt merke til noe uvanlig. Hvis noen vet noe, kan de ringe anonymt til nummeret på skjermen …»

Evie snudde seg og gikk bort til trappen. «Stella? Har du stått opp? Du har et kvarter på deg. Du skal følge Bobby til skolen, eller har du glemt det?» Søsteren dukket opp øverst i trappen. «Du trenger ikke å rope», mumlet hun. «Jeg kommer.»

«Hvor er Peter?»

«Han sover. Han var fortsatt på bandøvelse da jeg kom hjem fra diskoen i går kveld.»

«Bank på døren hans. Han får problemer hvis han er sen igjen.»

Ti år gamle Bobby nappet i Evies erme. «Har du sett skoene mine?» Så fikk han øye på den andre søsteren. «Hei, Stella … De fant en baby i en pappeske på Evies sykehus i går kveld.»

«Er det sant?»

«Det var faktisk jeg som fant den», fortalte Evie. «Henne. Vi trengte et navn, så jeg ga henne mammas – Grace.»

«Oi …» Bobby gjorde store øyne. «Vent til jeg forteller det på skolen. Du kommer til å bli berømt.»

«Neppe.»

«Hvor kom hun fra?» Stella hadde kommet ned. «Hvor er moren?»

«Vi vet ikke. Vi tror hun er veldig ung, og at hun antagelig var for redd til å fortelle noen om babyen.»

«Så trist», sa Stella. «Hei … Du liker babyer. Kanskje du kan ta vare på henne? Slik du gjorde med oss da vi var små.»

«Jeg tar fortsatt vare på dere.» Evie ristet på hodet. Plutselig kjente hun mangelen på søvn. Var det slik familien hennes alltid kom til å se på henne? Som en som bare fantes for å ta vare på andre? Det hadde vært en selvfølge at hun tok ansvar for de mye yngre søsknene da moren brått døde, men da hun mistet moren, mistet hun også drømmene om en karriere. Og ikke bare det. Hun mistet et liv der hun var betydningsfull i seg selv og ikke bare på grunn av hva hun kunne gjøre for andre.

«Det er godt jeg er så glad i dere», la hun til med et lite sukk. «Gå og spis frokost, Stella. Og minn pappa på å sjekke blodsukkeret. Jeg må gå. Jeg vil besøke lille Grace før jeg begynner på jobb.»

Susie var i garderoben da Evie kom for å levere arbeidsklærne hun hadde gått med hjem kvelden før.

«Hvordan har Grace det?»

«Hun er sterk», svarte Susie. «De er snart klare for henne oppe på kateterlaboratoriet. Vil du komme og se henne først?»

«Jeg må snart være på plass. Jeg rekker ikke å skifte.»

«Bare ta en frakk over de vanlige klærne dine. Og trekk over skoene dine.» Susie smilte. «Hun jo liksom din baby, Evie. Du reddet nok livet hennes i går kveld, så jeg synes du skal besøke henne.»

Evie trengte ikke mer oppmuntring. Hun trakk en engangsfrakk over skjørtet og blusen og gikk inn på nyfødtintensiven. På navneskiltet ved den lille sengen sto det bare «Grace», og der lå hun på magen, naken bortsett fra en bitte liten bleie, blant ledninger og kanyler.

«Å …» Evie bøyde seg over kuvøsen, strakte seg mot plastveggene som holdt temperaturen og oksygennivået konstant for barnet. Janine gikk forbi med en annen baby i armene. Hun smilte til Evie.

«Du kan ta på henne», sa hun. «Gjennom luken. Du kan jo holde hånden hennes og fortelle henne at alt kommer til å gå bra? Kanskje hun husker stemmen din fra i går kveld.»

Evie renset hendene med gelé fra en dispenser, og så stakk hun forsiktig den ene hånden gjennom luken. Hun tok på den ørlille rosa hånden og måtte blunke bort tårer da hun kjente at de små fingrene reagerte og begynte å krumme seg rundt pekefingeren hennes. Slik de hadde krummet seg rundt Ryans finger i går kveld.

Det føltes som tillit.

Det føltes som om de ørsmå fingrene berørte hjertet hennes, ikke fingeren.

Det føltes som kjærlighet …

Evie var så trollbundet at hun knapt enset skikkelsen som nærmet seg Graces kuvøse, men hun visste hvem det var før han kom frem. Det føltes som om selve luften forandret seg – som om den var full av statisk elektrisitet. «Hvordan har babyen vår det i dag?» spurte Ryan.

Evie måtte smile. Babyen vår. Men det hørtes ikke dumt ut. De hadde funnet Grace, og det knyttet dem sammen. Det føltes som om hun allerede kjente denne mannen.

Mer enn det. Det føltes som om det var et genuint bånd mellom dem.

Hun kunne bare raskt møte blikket hans. Det hadde vært nok av et sjokk å se ham på tv-skjermen i morges. Å stå nær nok til å kjenne varmen fra kroppen hans var nesten overveldende. Hvis hun berørte hånden hans, slik hun fortsatt berørte Graces, var hun ganske sikker på at hun kom til å få den samme overrumplende fornemmelsen, som om huden hennes nettopp hadde våknet fra en lang dvale. Hun så ham i øyekroken mens han sjekket de ulike monitorene. Kanskje han også hadde kjent den pirrende følelsen. Evie hadde lagt merke til hvor raskt han dro til seg hånden da de håndhilste på slutten av dagen i går. Det hadde ikke overrasket henne. Det var vel klart at han ignorerte tiltrekningen mot en som henne? Herregud, han hadde en kjæreste som så ut som en supermodell, men sikkert var hjernekirurg eller noe slikt. Folk trengte vel en de hadde noe til felles med? Den unge legen hun hadde falt pladask for på det første sykehuset hun jobbet på, hadde dumpet henne da en dyktig kollega av ham begynte å vise interesse. Hun hadde vært under opplæring som sykepleier den gangen. Nå var hun bare resepsjonist. Heldigvis hadde hun husket hva en ductus arteriosus var i går, så hun ikke hadde virket som en komplett idiot.

«Jeg tror vi er klare», sa Ryan. Han kikket på Evie. «Vil du bli med og observere?»

Invitasjonen overrasket henne. Som om hun var en ordentlig kollega. En jevnbyrdig.

«Eh … nei, jeg kan ikke. Jeg har arbeid som venter.»

«Ikke noe problem. Jeg kommer og forteller deg hvordan det gikk, hvis du vil.»

«Gjerne.» Hun møtte blikket hans denne gangen, og det var plutselig vanskelig å se bort. Så blå øyne. Det var varme i dem også. Og trygghet.

Det var først da at Evie husket at han hadde vært alene ved bilen i går kveld. Uten den vakre kjæresten.

Og han hadde ventet på henne …

Hun kom til å tenke på kjedet, men det passet ikke å spørre etter det nå. Ryan koblet fra monitorene. En alarm pep, og Janine kom øyeblikkelig.

«Klare? Jeg blir med.»

Evie så dem rulle kuvøsen foran seg.

Ryan hadde invitert henne til å bli med. Til å observere behandlingen Grace skulle gjennom. Det var enda mer forbløffende enn om han hadde gjort det klart at han var tiltrukket av henne.

Forbløffende. Og urovekkende.

Hun ville ikke at han skulle tenkte på henne som en jevnbyrdig kollega. Eller synes at hun var tiltrekkende. Eller at det skulle skje noe mer mellom dem enn det som allerede hadde skjedd – båndet de hadde til den stakkars forlatte babyen. Hun så dørene gli igjen bak ham. Det var på tide å gå og gjøre den jobben hun ble betalt for.

